ธอส.ยอมปิดฉากบ้าน0%นาน3ปี
ธอส.ปิดฉากโครงการสินเชื่อบ้านหลังแรก 0% นาน 3 ปี ไม่ต่ออายุ แม้ยอดสินเชื่อแค่ 4,000 ล้านบาท ห่างไกลเป้าหมาย 2 หมื่นล้านบาท
6 ส.ค. 2555

ธอส.ปิดฉากโครงการสินเชื่อบ้านหลังแรก 0% นาน 3 ปี ไม่ต่ออายุ แม้ยอดสินเชื่อแค่ 4,000 ล้านบาท ห่างไกลเป้าหมาย 2 หมื่นล้านบาท
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ขณะนี้ ธอส.ยังไม่สรุปว่าจะเสนอรัฐบาลต่ออายุโครงการบ้านหลังแรก ดอกเบี้ย 0% นาน 3 ปี สำหรับบ้านราคาไม่เกิน 1 ล้านบาท หรือไม่ เพราะจากการสำรวจของศูนย์ข้อมูลอสังหาริมทรัพย์ล่าสุด พบว่าบ้านใหม่ที่สร้างเสร็จแล้วและมีราคาไม่เกิน 1 ล้านบาท มีอยู่ประมาณ 1.2 หมื่นหน่วย รวมแล้วมีมูลค่าอยู่ที่ 7,000-8,000 ล้านบาท
ทั้งนี้ ล่าสุด ธอส.สามารถปล่อยสินเชื่อในโครงการบ้านหลังแรกไปแล้ว 4,000 ล้านบาท ถือว่าใกล้เคียงกับข้อมูลของศูนย์ข้อมูลอสังหาริมทรัพย์ ดังนั้นหากจะขยายโครงการออกไปคิดว่าตัวเลขปล่อยสินเชื่อไม่น่าจะเพิ่มขึ้นกว่าในปัจจุบัน
“หากจะขยายเงื่อนไขราคาบ้านเป็น 2 ล้านบาท ก็คงเป็นไปไม่ได้ เนื่องจากรัฐบาลมีมาตรการทางภาษีมาช่วยเหลือแล้ว หากขยายออกไปจะมีผู้ได้สิทธิซ้ำซ้อน ดังนั้นคิดว่าโครงการนี้อาจจะจบแค่ที่รัฐบาลกำหนดไว้” นายวรวิทย์ กล่าว
นายวรวิทย์ กล่าวว่า การขอสินเชื่อในโครงการนี้เริ่มนิ่งมานานแล้ว โดยโครงการนี้รัฐบาลอนุมัติให้ดำเนินการตั้งแต่วันที่ 4 ต.ค. 2554 มีกำหนดสิ้นสุดยื่นขอสินเชื่อวันที่ 30 ก.ย. 2555 กำหนดวงเงินการปล่อยกู้ไว้ที่ 2 หมื่นล้านบาท แต่คนมาขอสินเชื่อน้อย เพราะบ้านราคาบ้านใหม่ 1 ล้านบาท นั้นมีจำนวนไม่มาก ยกเว้นหากเป็นสินทรัพย์รอการขายของ ธอส. ซึ่งสามารถเข้าร่วมโครงการได้
สำหรับผลการดำเนินการของธนาคาร คาดว่าปีนี้จะมีกำไรตามเป้าหมาย 7,200 ล้านบาท โดยใน 6 เดือนที่ผ่านมามีกำไรแล้ว 3,600 ล้านบาท ถ้ารวมเงินกันสำรองค่าธรรมเนียมธนาคารรัฐ 0.47% ไว้ จะมีกำไรครึ่งปีแรก 5,000 ล้านบาท
ด้านความคืบหน้าในการอนุมัติสินเชื่อดอกเบี้ยต่ำ (ซอฟต์โลน) จากธนาคารแห่งประเทศไทย (ธปท.) นำมาปล่อยกู้ 3% นาน 5 ปีงวดใหม่ 2 หมื่นล้านบาทนั้น ขณะนี้กำลังรอคณะรัฐมนตรีพิจารณาอนุมัติ